ענת עצמון

ביוגרפיה

עצמון נולדה וגדלה בתל אביב, בת לשחקן התיאטרון שמוליק עצמון-וירצר. עוד בילדותה גדלה על התרבות היידית. למדה בתיכון עירוני א'. בשנת 1976 התגייסה לצה"ל והצטרפה לתיאטרון צה"ל. לאחר שירותה הצבאי למדה משחק במגמת המשחק של אוניברסיטת תל אביב. היא התפרסמה לראשונה בשנת 1978, כשנבחרה לשחק את דמותה הראשית של נילי בסרט הנעורים "אסקימו לימון" של בועז דוידזון. במהרה נהפך הסרט לסרט פולחן.
הצלחתו העצומה של "אסקימו לימון" העניקה לעצמון פרסום רב, ובשנת 1979 כיכבה בסרטו של אבי נשר "דיזנגוף 99". גם סרט זה זכה להצלחה פנומנאלית והבטיח את מקומו כסרט קאלט ידוע. ב-1981 שיחקה עצמון בסרט שנפסל לשידור "העיט" וב-1982 ב"כביש ללא מוצא" בבימויו של יקי יושע. על משחקה ב"כביש ללא מוצא" זכתה בפרס כינור דוד ובפרס השחקנית הטובה ביותר. ב-1984 כיכבה בסרטים "עדות מאונס" וב"מכת שמש". ב-1986 שיחקה לצד אביה ב"חוזה אהבה", ובסרטו של משה מזרחי "אהבה גנובה". ב-1988 שיחקה ב"הלם קרב".
בשנת 1989 החלה קריירה כזמרת והוציאה את אלבומה הראשון "בחלום", ממנו מפורסם שיר הנושא, איתו התמודדה באותה שנה בתחרות הקדם אירוויזיון והגיעה למקום הרביעי. לאחר הקדם יצא התקליט ובו השירים: "עוברת אורח", "לבד בסתיו", "כמה אפשר", "אל תשפטו", ו"יוליה", אשר לווה בווידאו קליפ בטלוויזיה. את שירי האלבום עיבד והפיק מוזיקלית ירוסלב יעקובוביץ'.
ב-1992 שיחקה בסרטים "להב חצוי" ו"מלאכים ברוח". באותה שנה התמודדה בשנית בקדם אירוויזיון עם שירה "התקווה". היא הפסידה לדפנה דקל והגישה נגדה תביעה משפטית משום ששירה של דקל "זה רק ספורט", שנבחר לייצג את ישראל באירוויזיון, חרג ב-17 שניות מהמותר (3 דקות), אולם הפסידה בתביעה, ודקל קיצצה את החריגה; גם שירה של עצמון חרג קצת מהאורך המותר. באותה שנה הוציאה את אלבומה השני "לילה כר ודמות עלמה...". האלבום נכשל מסחרית, אך מופיעים בו הלהיטים: "כוס של מים", "אדם הוא מקום", "אל נא תשירי", "חבל מתוח", "בין עצי התמר" ו"ילדה אישה".
באותה השנה הופיעה עצמון בתוכנית "הופה היי", וכן גם באותה השנה שרה ביחד עם השחקן ניקו בר את שיר הפתיחה של הסדרה המצוירת "קובי" ששודרה בערוץ הילדים.
ב-1995 השתתפה עצמון בפרסומת בערוץ 2 לחברת המצעים למיטה "כיתן" לצד מאור כהן, שנודעה גם כפרסומת המינית המסחרית הראשונה ששודרה בטלוויזיה.
ב-1996 דיבבה עצמון את הדמות של גורי בתוכנית הילדים "חתולי חצר" ששודרה בטלוויזיה החינוכית.
ב-1997 שיחקה בסרט "מוסד". בשנה זו גם כתבה ספר ילדים ראשון בשם "מוני שמנמוני וחנות הממתקים".
ב-1998 השתתפה עצמון במופע "פעמוני היובל".
ב-1999 שיחקה בסרטים "פרנק סינטרה מת" ו"שבעה ימים באלול".
בשנת 2001 שיחקה בסדרת הטלוויזיה "סיטי טאוור" בתפקיד אורית עמינדב, ובנוסף גם דן תורג'מן שהיה בעלה באותה עת שיחק בסדרה וגילם בה את אחיה עמית טל.
לעצמון יש גם קריירה תיאטרונית. היא שיחקה ב"אופרת הקבצנים" בתיאטרון באר שבע, ב"עניין שולי" בתיאטרון בית ליסין, ב"לאקי טרייק" בפסטיבל עכו. ב-1988, לאחר שאביה פתח את התיאטרון יידישפיל, שיחקה בו ב"א שיין מיידעלע", ב"אהבה בגרוש", ב"הרוטשילדים" וב"סיפור פשוט". כמו כן שיחקה בהצגה "פרק ב'" בתיאטרון הקאמרי. בנוסף הנחתה תוכניות בידור עם אביה, בהן "עין בעין" בטלוויזיה ו"שבת תרבות" במשכן לאמנויות הבמה.
ב-2005 חזרה עצמון לקריירה המוזיקלית והנפיקה סנונית ראשונה מתוך אלבום הסולו השלישי ששמו יהיה "פינות האהבה" – סינגל בשם "לאהוב אותך". השיר לא בלט במיוחד. לאחר מכן יצא עוד סינגל – שיר הנושא של האלבום "פינות האהבה"; כמו כן לשיר זה יצא וידאו קליפ מושקע לערוץ המוזיקה. לאחר מכן הוציאה לרדיו סינגל שלישי בשם "חבר", שנכתב לזכרו של ראש הממשלה המנוח יצחק רבין וכסינגל רביעי הוציאה עצמון את "בלבי אני נוצרת" שגם לו יצא קליפ לערוץ המוזיקה. ב-2006 הוציאה יחד עם תום אנגלמן וצמד הראפרים חצי קופה גרסת רמיקס לשירה הוותיק והמצליח "בחלום". עצמון הבטיחה שגרסה זו תצורף כבונוס לאלבומה "פינות האהבה", שעדיין לא יצא.
בשמת 2007 התארחה באחד מן הפרקים בסדרה הדרמה "אגדת דשא" של ערוץ 10, בתפקיד אמהּ של עינת (דניאלה וירצר).
בשנת 2008 הצטרפה לדרמה המוזיקלית של Yes, "דני הוליווד" בכיכובו של רן דנקר. עצמון גילמה את ברברה ברגר, אמו של דני בשנות ה-60.
בשנת 2012 שיחקה בסרט הפשע "לא בתל אביב" בבימויו של נוני גפן, בסרט גילמה עצמון את אימו של מיכה שאותו מגלם גפן. בסרט שיחקו בנוסף: יערה פלציג, רומי אבולעפיה וטל פרידמן.
בשנת 2013 שיחקה במחזמר "צלילי המוזיקה" בבימויו של ארתור קוגן ובניהולו המוזיקלי של גיל שוחט, בתפקיד הברונית אלזה שריידר, לצד אניה בוקשטיין, דינה דורון ורוני דלומי.
בשנת 2015 גילמה את אימה של דפי (עדי הימלבלוי), שהייתה בעבר כוכבת מפורסמת בסדרת הדרמה שיצרו חי ורונן דוידוב "איפה אתה חי?" בערוץ הראשון.
בספטמבר 2016 החלה לגלם את זוהרה זיו בסדרת המתח שביים עודד דוידוף, "עקרון ההחלפה" ב-HOT3, לצידם של ליאור אשכנזי, ליאת הר לב, מוני מושונוב ואחרים. באותה שנה שיחקה בתפקיד אורח בעונתה השנייה של סדרת המתח "פצועים בראש" ב-HOT3, בתפקיד דמותה של אמא של זוהר (אגם רודברג). והצטלמה לסרטו של איתן גפני "ילדי הסתיו", סרט אימה לצד נועה מימן, אקי אבני ותמרה קלינגון.
ב-2017 השתתפה בסרט הדרמה "אמור", בבימויו של רפאל רביבו, לצד לירון לבו, דן תורג'מן ונטלי עטיה.
בשנת 2019 החלה להשתתף בסדרה "התחנה", המשודרת ב-HOT.
ב-26 בספטמבר 2019 עלתה לשידור סדרת הטלוויזיה "חמישים" בהשתתפותה.

חיים פרטיים

עצמון היא בתו של השחקן שמואל עצמון. בשנת 1987 הכירה עצמון את השחקן דן תורג'מן וב-1989 השניים נישאו ונולדו להם שני בנים, ליאם ואלעד. בשנת 2003 השניים התגרשו. לאחר מכן ניהלה מערכת יחסים עם השחקן שרון אלכסנדר.
משנת 2008 היא בת זוגו של הזמר והמוזיקאי דני סנדרסון. עצמון מתגוררת בתל אביב.